Diari Oficial de la Generalitat Valenciana


Sumari del DOGV 8122, del 07-09-2017 (2017/7774)

ACORD d'1 de setembre de 2017, del Consell, per a la ratificació de l'Acord de la Mesa General de Negociació II, de personal funcionari i estatutari, per al desenvolupament racional de la negociació en els àmbits sectorials i altres drets sindicals.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8122

Data del DOGV
:   07-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7774


Data del document
:   01-09-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Acord

Correcció d'errades

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * empleat de serveis públics
    * funcionari
    * vacances retribuïdes
    * prima salarial
    * empresa pública
    * personal docent
    * negociació col·lectiva
    * concurs administratiu

ACORD d'1 de setembre de 2017, del Consell, per a la ratificació de l'Acord de la Mesa General de Negociació II, de personal funcionari i estatutari, per al desenvolupament racional de la negociació en els àmbits sectorials i altres drets sindicals. [2017/7774]  
L'Acord adoptat amb data 31 de juliol de 2017, per la Mesa General de Negociació II, de personal funcionari i estatutari, versa sobre matèries competència del Consell, per la qual cosa per a la seua validesa i eficàcia cal que aquest l'aprove expressament i formalment, de conformitat amb allò que s'ha exposat en l'article 38.3 del text refós de l'Estatut Bàsic de l'Empleat Públic (TREBEP) i en l'article 8 de la Llei 10/2010, de 9 de juliol, d'ordenació i gestió de la funció pública valenciana.  
  
El Reial decret llei 20/2012, de mesures per a garantir l'estabilitat pressupostària i de foment de la competitivitat permet, en l'article 10, l'adopció d'acords, en l'àmbit exclusiu de les meses generals de negociació, en matèria de modificació de l'obligació o del règim d'assistència al treball dels representants sindicals, als efectes que puguen desenvolupar racionalment l'exercici de les seues funcions de representació i l'adequat desenvolupament de la resta de drets sindicals.  
  
L'Acord de legislatura aconseguit el 9 de juny de 2016, en l'àmbit d'aquesta Mesa General de Negociació II i ratificat pel Consell, mitjançant un Acord de 17 de juny de 2016, contenia en l'apartat cinqué una previsió referida a la negociació de sengles acords d'ordenació de l'acció sindical en els àmbits de les meses generals de negociació I i II, que comprendran les dispenses d'assistència al treball corresponents a les organitzacions sindicals, als efectes que les i els representants puguen desenvolupar racionalment l'exercici de les seues funcions de representació, participació institucional i negociació, els efectes de les dispenses, el registre públic de permisos i hores sindicals, el desenvolupament de la resta de drets sindicals i la reordenació de les meses de negociació en matèria de formació.  
Per tal de complir el que preveu l'acord de legislatura es regulen en l'acord aconseguit, les dispenses d'assistència al treball de les persones representants de les organitzacions sindicals amb presència en les meses sectorials dependents d'aquesta Mesa General i els seus efectes, per tal de poder desenvolupar racionalment l'exercici de les seues funcions de representació, negociació i participació institucional en els àmbits esmentats.  
Per tot això, en compliment de l'esmentat acord i en virtut de les competències assignades per la Llei 5/1983, de 30 de desembre, de la Generalitat, del Consell de la Generalitat, i a proposta de la consellera de Justícia, Administració Pública, Reformes Democràtiques i Llibertats Públiques, el Consell, prèvia deliberació, en la reunió d'1 de setembre de 2017,  
  
  
Acorda  
  
Primer  
Ratificar l'Acord de la Mesa General de Negociació II, de personal funcionari i estatutari, de 31 de juliol de 2017, per al desenvolupament racional de la negociació en els àmbits sectorials i altres drets sindicals, que figura com annex d'aquest acord.  
  
Segon  
Publicar l'esmentat acord en el Diari Oficial de la Generalitat Valenciana.  
  
València, 1 de setembre de 2017  
  
La consellera secretària,  
MÓNICA OLTRA JARQUE  
Annex  
Acord de la Mesa General de Negociació II, del personal funcionari i estatutari, per al desenvolupament racional de la negociació   
en els àmbits sectorials i altres drets sindicals  
  
Reunides a València, el 31 de juliol de 2017, les representacions de la Generalitat i de les organitzacions sindicals presents en la Mesa General de Negociació II (MGNII), del personal funcionari i estatutari, Intersindical Valenciana (INTERSINDICAL), Comissions Obreres del País Valencià (CCOO-PV), Unió General de Treballadors del País Valencià (UGT-PV), Central Sindical Independent i de Funcionaris (CSI·F) i Federació de Sindicats d'Educació i Sanitat (FSES), a l'empara del que estableix l'article 33 i concordants del text refós de l'Estatut Bàsic de l'Empleat Públic (TREBEP), i l'article 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana,  
  
  
Manifesten  
  
Que el Reial decret llei 20/2012, de mesures per a garantir l'estabilitat pressupostària i de foment de la competitivitat, arreplega amb caràcter bàsic en l'article 10 que, a partir de l'entrada en vigor d'aquest, deixaran de tindre validesa i produir efectes tots els pactes, acords i convenis col·lectius que continguen drets sindicals que excedisquen del que estableix la legislació vigent. No obstant això, es possibilita en l'esmentat reial decret llei l'adopció d'acords, exclusivament en l'àmbit de les meses generals de negociació, que puguen establir-se en matèria de modificació en l'obligació o en el règim d'assistència al treball dels representants sindicals, als efectes que puguen desenvolupar racionalment l'exercici de les seues funcions de representació o l'adequat desenvolupament dels altres drets sindicals. En conseqüència, el 27 de desembre de 2012, es va arribar a l'Acord de la Mesa General de Negociació I, del personal funcionari, estatutari i laboral, per al desenvolupament racional de la negociació i els altres drets sindicals, ratificat pel Consell, el 28 de desembre de 2012 (DOGV 6873, 01.10.2012), en el qual es van establir, entre altres qüestions, cinquanta-cinc dispenses totals d'assistència al treball, per la representació en aqueixa MGNI.  
  
Amb posterioritat, el 9 de juny de 2016, es va aconseguir, en l'àmbit d'aquesta Mesa General de Negociació I, l'Acord de legislatura, que va ser ratificat pel Consell mitjançant l'Acord de 17 de juny de 2016 (DOGV 7813, 24.06.2016). En aquest acord, en l'apartat cinqué, mesures en relació amb les condicions de treball del personal empleat públic inclòs en l'àmbit d'aplicació de l'acord, subapartat H, acció sindical, es va acordar: es negociaran sengles acords d'ordenació de l'acció sindical en els àmbits de les meses generals de Negociació I i II, que comprendran: les dispenses d'assistència al treball corresponents a les organitzacions sindicals als efectes que les representants i els representants puguen desenvolupar racionalment l'exercici de les seues funcions de representació, participació institucional i negociació, els efectes de les dispenses, el registre públic de permisos i hores sindicals, el desenvolupament de la resta de drets sindicals i la reordenació de les meses de negociació en matèria de formació.  
Aquest acord té com a finalitat garantir el desenvolupament racional del dret a la negociació col·lectiva de les empleades i dels empleats de la Generalitat, reconegut en el TREBEP, en l'àmbit de les meses sectorials. És en aquestes on es produeixen el nombre més gran de reunions per a la negociació de les condicions de treball del personal empleat públic.  
En conseqüència, fruit de les negociacions dutes a terme entre les esmentades representacions de la MGNII, a fi d'arribar a un acord que complisca el que estableix l'esmentat apartat cinqué, H, de l'acord de legislatura, s'arriba al següent:  
  
  
Acord  
  
Primer. Objecte  
Aquest acord té per objecte:  
1. Establir les dispenses d'assistència al treball i els efectes d'aquestes corresponents a les organitzacions sindicals amb presència en les meses sectorials dependents d'aquesta mesa general, als efectes que les representants i els representants puguen desenvolupar racionalment l'exercici de les seues funcions de representació, participació institucional i negociació en els esmentats àmbits.  
2. Ratificar els pactes de les meses sectorials quant a les dispenses per a la negociació que en ells es contemplen.  
  
Segon. Àmbits de l'acord  
1. Àmbit personal  
Aquest acord serà d'aplicació a les organitzacions sindicals que hagen obtingut representació suficient en les últimes eleccions sindicals per a tindre presència en les esmentades meses sectorials, sempre que siguen firmants d'aquest acord o les que posteriorment s'adherisquen.  
  
2. Àmbit funcional  
Aquest acord regula els permisos sindicals que es concedeixen a les organitzacions sindicals amb la representació establerta en els articles 6 i 7 de la Llei orgànica 11/1985, de 2 d'agost, de llibertat sindical, en l'àmbit de les meses sectorials, per a la realització de les funcions de representació, negociació i participació institucional.  
3. Àmbit territorial  
L'acord és d'aplicació a tota la Comunitat Valenciana.  
4. Àmbit temporal i publicitat  
4.1. Aquest acord, una vegada ratificat pel Consell, serà publicat en el Diari Oficial de la Generalitat Valenciana i entrarà en vigor l'endemà de la ratificació pel Consell, i s'estendrà la vigència fins al 31 de desembre de 2019, i es prorrogarà tàcitament, a partir d'aquesta data, per períodes anuals, tret que qualsevol de les parts ho denuncie amb una antelació mínima de dos mesos a la data d'expiració.  
  
4.2. Després de la realització d'eleccions sindicals es procedirà a realitzar els ajustos necessaris d'acord amb els nous resultats en l'àmbit de cada una de les meses sectorials de conformitat amb el que estableix aquest acord.  
4.3. En el termini màxim de 10 dies hàbils des de l'endemà de la publicació de l'acord en el DOGV, l'administració requerirà a les organitzacions sindicals no firmants, que tinguen la representació suficient a què es refereix apartat de l'àmbit personal, perquè manifesten la seua voluntat d'adherir-se a l'acord. Transcorregut el termini de 20 dies des de la comunicació o resposta aquesta en sentit negatiu, les organitzacions sindicals que no s'adherisquen a l'acord no podran beneficiar-se de les dispenses d'assistència al treball que s'establisquen en aquest.  
  
4.4. L'adhesió podrà verificar-se en un moment posterior a l'esmentat termini, a instància de l'organització sindical que tinga la representació suficient a què es refereix apartat de l'àmbit personal i que estiguera interessada en aquesta, sense que puga beneficiar-se dels esmentats recursos sindicals en tant la dita adhesió no es produïsca i sempre a partir de la data d'adhesió.  
4.5. Les organitzacions sindicals que no són part d'aquest acord, però estan representades en les meses sectorials, seran invitades a la seua adhesió. Aquesta comunicació es realitzarà pels tràmits dels punts 4.3 i 4.4 anteriors.  
  
Tercer. Dispenses d'assistència al treball per presència en les meses sectorials  
1. A fi que es puguen desenvolupar racionalment l'exercici de les funcions de representació i negociació i l'adequat desenvolupament dels altres drets sindicals, en l'àmbit sectorial, s'assignen, per a les organitzacions sindicals que formen part de les meses sectorials un total de 84 dispenses, distribuïdes de la manera següent i d'acord amb el calendari següent:  
1 de gener de 2018  
  
 Mesa Sectorial de Justícia  
CCOO-PV 1  
CSI-F -  
INTERSINDICAL 1  
UGT-PV -  
TOTAL 2017 2  
  
  
  
1 de febrer de 2018  
  
 Mesa Sectorial de Sanitat  
CCOO-PV 3  
CSI-F 3  
FSES 3  
INTERSINDICAL 2  
UGT-PV 3  
TPTAL 2018 14  
  
  
  
1 d'abril de 2018  
  
 Mesa Sectorial de Funció Pública  
CCOO-PV 3  
CSI-F 3  
INTERSINDICAL 3  
UGT-PV 3  
Total 2018 12  
  
  
  
1 de setembre de 2018  
  
 Mesa Sectorial d'Educació  
CCOO-PV 3  
INTERSINDICAL 8  
UGT-PV 3  
Total 2018 14  
  
  
  
Any 2017 2018 Total  
Total final 42 42 8  
  
  
  
  
2. Es distribuïxen 28 dispenses en cada una de les meses sectorials de Sanitat i Educació, 24 dispenses en la Mesa Sectorial de Funció Pública i 4 dispenses en la Mesa Sectorial de Justícia. La distribució es realitza assignant per a cada any 2 dispenses per cada organització sindical amb presència en les meses sectorials de Funció Pública, de Sanitat i d'Educació i les restants proporcionals a la representativitat obtinguda en cada una de les meses. En la Mesa Sectorial de Justícia, l'any 2017, s'assignen 2 dispenses a les organitzacions sindicals de major representativitat i les 2 dispenses de l'any 2018 a les dues següents per percentatge de representativitat.  
  
3. Després de finalitzar els processos electorals sindicals i al renovar la representació d'aquesta MGNII, es realitzarà la distribució de les 84 dispenses entre les organitzacions sindicals amb presència en les meses sectorials. S'assignaran quatre dispenses per cada organització sindical amb presència en les meses sectorials de Funció Pública, de Sanitat i d'Educació i les restants proporcionals a la representativitat obtinguda en cada una de les meses, fins a aconseguir les 24, 28 i 28 dispenses, respectivament. En la Mesa Sectorial de Justícia s'assignen les quatre dispenses a les organitzacions sindicals per ordre de representativitat.  
  
4. Procediment de concessió de les dispenses  
4.1. Les organitzacions sindicals, una vegada informades del nombre de representants sindicals que quedaran dispensats d'assistència al treball per aplicació d'aquest acord, remetran, a la direcció general competent en matèria de funció pública, les propostes de les persones representants que els corresponguen, per a la seua tramitació.  
4.2. La sol·licitud haurà de resoldre's en el termini màxim d'1 mes, pel conseller o la consellera competent en matèria de funció pública, o l'òrgan en qui delegue.  
4.3. La dispensa només serà efectiva a partir de l'endemà de la notificació de la resolució favorable a la seua concessió a la persona interessada, efectuada en el termini màxim d'1 mes, per l'òrgan de personal corresponent.  
4.4. Les dispenses així concedides tindran una duració anual i es renovaran automàticament per períodes anuals successius, excepte proposta de substitució per part de l'organització sindical corresponent que haurà de comunicar-se a la conselleria amb competència en matèria de funció pública, amb una antelació mínima de 20 dies.  
4.5. Quan la dispensa recaiga en personal docent, les sol·licituds es formularan dins del termini comprés entre el 15 i el 30 de juny de cada any. A fi de facilitar la gestió de la plantilla dels centres afectats, la seua duració coincidirà amb el curs escolar i s'ajustaran al que estableixen els apartats anteriors. Amb caràcter excepcional i per causes justificades, podran sol·licitar-se durant el curs escolar, preferentment durant el primer trimestre.  
  
Quart. Ratificació dels pactes aconseguits en les meses sectorials, quant a les dispenses per a la negociació i el desenvolupament d'altres drets sindicals  
L'Acord de legislatura, de 9 de juny de 2016, va facultar les meses sectorials dependents d'aquesta mesa general per a la negociació i el desenvolupament d'altres drets sindicals i que aquests es plasmaran en els pactes sectorials corresponents. Mandat a què s'ha donat compliment en les meses sectorials de Justícia, Funció Pública i Educació, quedant pendent la revisió integral del Pacte de drets sindicals corresponent a la Mesa Sectorial de Sanitat de 24 de desembre de 2012.  
  
En aquesta MGNII es ratifiquen els pactes aconseguits en les corresponents meses sectorials, quant a les dispenses per a la negociació, que a continuació s'indiquen:  
1. Pacte d'Acció Sindical de la Mesa Sectorial de Justícia de 28 de desembre de 2016.  
2. Pacte d'Acció Sindical de la Mesa Sectorial d'Educació de 18 de maig de 2017.  
3. Pacte de la Mesa Sectorial de Sanitat de 6 de juny de 2017.  
4. Modificació del Pacte d'Acció Sindical en l'àmbit de l'Administració de la Generalitat, de la Mesa Sectorial de la Funció Pública de 4 de juliol de 2017.  
  
Cinqué. Clàusula de garantia  
Els drets i les obligacions continguts en aquest acord hauran de ser exercits de conformitat amb el principi de bona fe i amb la finalitat d'assegurar la garantia i promoció de l'activitat sindical d'acord amb els principis constitucionals i amb la legislació vigent.  
  
Sisé. Denúncia  
Aquest acord haurà d'entendre's amb caràcter global, i podrà ser denunciat per qualsevol de les parts en el cas que s'interprete que hi ha un incompliment reiterat de les seues clàusules. La denúncia per la part de representació del personal requerirà majoria de la representativitat en la MGN II.  
La denúncia s'haurà de realitzar per escrit motivat en el qual s'indique la causa de la denúncia, i haurà de dirigir-se a totes les parts firmants.  
  
Seté. Comissió Paritària de Seguiment de l'Acord  
De conformitat amb l'article 38.5, del text refós de l'Estatut Bàsic de l'Empleat Públic, es constituirà una comissió paritària, les funcions de la qual seran les del seguiment d'aquest acord, integrada per les organitzacions sindicals firmants.  
  
València, 31 de juliol de 2017  
  
[Segueixen les firmes i rúbriques de la Presidenta de la Mesa General de Negociació II i de les organitzacions sindicals UGT-PV, INTERSINDICAL, CCOO-PV i FSES].